stanford-oval/wikipedia huggingface dataset:
מרטין דמיצ'ליס
קריירה > נבחרת ארגנטינה

דמיצ'ליס נבחר על ידי סרחיו בטיסטה, מאמן הנבחרות הצעירות של ארגנטינה, כאחד משלושת השחקנים מעל גיל 23 המותרים לקראת המשחקים האולימפיים בקיץ 2008 אם כי קבוצתו סירבה לשחררו.
למרות הצטיינותו במדי באיירן מינכן, דמיצ'ליס לא זכה להזדמנויות רבות במדי הנבחרת. הוא זומן מספר פעמים לסגל הנבחרת בהכנות למונדיאל 2006 אך נופה ברגע האחרון. עם מינויו של אלפיו באסילה ופרישתו של רוברטו אז'אלה, הפך דמיצ'ליס לשחקן הרכב פותח של הנבחרת וגילה יכולת מצוינת. הוא כבש את שערו הראשון במדי הנבחרת בנגיחה בניצחונה של ארגנטינה 0:1 על נבחרת אוסטרליה בסידני. הוא נכלל בסגל הנבחרת למונדיאל 2014.
תארים

אליפות ארגנטינה (4): אפרטורה 1999, קלאוסורה 2000, קלאוסורה 2002, קלאוסורה 2003
אליפות ארגנטינה: 2023
טרופאו דה קמפאונס: 2023
הסופר קאפ הארגנטינאי: 2023
אליפות גרמניה (4): 2004/2005, 2005/2006, 2007/2008, 2009/2010
הגביע הגרמני (4): 2005, 2006, 2008, 2010
גביע הליגה (2): 2004, 2007
גביע הפוטבול ליג: 2013, 2016
פרמייר ליג: 2013/2014
דמיטרי מוראטוב

| --- | --- |

 לידה:  29 באוקטובר 1961 (בן 63) סמרה, ברה"מ 
 מדינה:  רוסיה רוסיה
 השכלה:  אוניברסיטת סמרה 
 תקופת הפעילות:  מ-1987 
 מעסיק:  נובאיה גאזטה 
 פרסים והוקרה:  עיטור הידידות (רוסיה) (13 בינואר 1999)  מסדר הצלב של טרה מריאנה (2013)  פרס עט הזהב של החופש (2016)  פרס נובל לשלום (2021)  אביר בלגיון הכבוד (2010)  טיים 100 (2022)  פרס CPJ הבינלאומי לחופש העיתונות (2007)  עיטור הכבוד של הפדרציה הרוסית 
 
דמיטרי אנדרייביץ' מוראטוב (ברוסית: Дмитрий Андреевич Муратов, נולד ב-30 בנובמבר 1960) הוא עיתונאי רוסי, מגיש טלוויזיה והעורך הראשי של העיתון הרוסי נובאיה גאזטה. חתן פרס נובל לשלום לשנת 2021 יחד עם מריה רסה, על "מאמציהם לשמור על חופש הביטוי שהוא תנאי הכרחי לדמוקרטיה ולשלום ממושך".
מוראטוב הקים את העיתון נובאיה גאזטה ב-1993 ביחד עם עיתונאים אחרים. הוא היה העורך הראשי מ-1995 עד 2017 ומונה לתפקיד שוב ב-2019. העיתון ידוע בדיווחו על נושאים רגישים, ובהם, שחיתות שלטונית, הפרות זכויות האדם, הונאת בחירות, אלימות משטרתית וניצול לרעה של כוח. כעורך ראשי הוא היה תומך של עיתונות חופשית ופרסם כתבות רבות שביקרו את ממשל נשיא רוסיה, ולדימיר פוטין. דעותיו הפוליטיות ותמיכתו בחופש העיתונות הובילו לעימותים בינו לבין עיתונאים אחרים ועם הממשלה. 6 מעיתונאי נובאיה גאזטה נהרגו במהלך העבודה בעיתון.
ב-28 במרץ 2022 הודיע העיתון שהוא ישהה את פעילותו, הן באינטרנט והן בהדפסת העיתון בעקבות קבלת אזהרה שנייה מהרוסקומנדזור.
באפריל 2022 הודיעה קבוצת המדיה השנייה בגודלה בנורווגיה "אמדיה" (אנ'), שהיא מעבירה את הבעלות על ארבעת בתי הדפוס שלה ברוסיה בשווי של כ-4 מיליון אירו למוראטוב, מכיוון שהיא מפסיקה את פעילותה העסקית ברוסיה.
ילדות ולימודים

דמיטרי מוראטוב נולד ב-30 בנובמבר 1960 למשפחה רוסית בעיר קויבישב בברית המועצות (החל מ-1991 נקראת סמרה). למד בפקולטה לפילולוגיה באוניברסיטת קויבישב במשך 5 שנים, שבהם החלה התעניינותו בעיתונות. בקולג' יצר קשר עם עיתונאים מקומיים והחזיק במספר משרות חלקיות בעיתונות.
מ-1983 עד 1985 שירת בצבא.
תחילת הקריירה

ב-1987, מוראטוב החל לעבוד ככתב בעיתון "Volzhsky Komsomolets" ובסוף שנתו הראשונה מונה לראש מחלקת הנוער של הקומסומולסקאיה פראבדה ומאוחר יותר קודם לעורך של כתבות החדשות. מוראטוב עזב את הקומסומולסקאיה פראבדה ב-1992.
נובאיה גאזטה

ב-1993, מוראטוב ועוד יותר מ-50 עובדים בקומסומולסקאיה פראבדה פרשו ממערכת העיתון כדי להקים עיתון משלהם בשם "נובאיה גאזטה". מטרתם הייתה ליצור מקור מידע שיהיה "אמין, עצמאי ועשיר" בשביל אזרחי רוסיה. מערכת החדשות של הנובאיה גאזטה החלה עם שתי מחשבים, שתי חדרים, מדפסת אחת ובלי משכורת לעובדים. נשיא ברית המועצות לשעבר מיכאיל גורבצ'וב תרם חלק מפרס נובל שלו לתשלום משכורות ורכישת מחשבים בשביל העיתון. מוראטוב עזר בהקמה בתור סגן עורך העיתון.
בין דצמבר 1994 עד לינואר 1995 מוראטוב סיקר מהשטח את מלחמת צ'צ'ניה הראשונה. ב-1995 הפך לעורך הראשי. הוא החזיק במשרה זו למעלה מעשרים שנה עד שפרש ב-2017 מפני שלטענתו היה מותש מניהול העיתון. הוא חזר למשרה ב-2019 לאחר שצוות העיתון הצביע בעד חזרתו.
לאחר הפלישה הרוסית לאוקראינה ב-24 בפברואר 2022, פרסם מוראטוב מהדורות כפולות של העיתון, ברוסית ובאוקראינית וביקר בחריפות את מדיניות הממשלה. ב-28 במרץ 2022, העיתון השעה את פעילות ההדפסה שלו אחרי שקיבל אזהרה שנייה מהרוסקומנדזור. ב-6 באפריל 2022 הושקה גרסה זרה של העיתון בשם "נובאיה גאזטה אירופה" על מנת להימנע מצנזורה.
ב-7 באפריל 2022 הותקף מוראטוב בידי אדם אנונימי וכוסה בצבע אדום במהלך נסיעה ברכבת ממוסקבה לסמרה, כנראה כהבעת תמיכה בכוחות הרוסיים. על פי סוכנויות הביון של ארצות הברית המתקפה אורגנה על ידי שירותי הביון הרוסיים.
ביוני 2022 מכר מוראטוב את המדליה שלו תמורת 103 מיליון דולר שמיועדים לסיוע לפליטים מאוקראינה.
בספטמבר 2022, בית המשפט הרוסי שלל את רישיון ההדפסה של העיתון "נובאיה גאזטה" מוראטוב הצהיר שיערער על ההחלטה.
פרסים והוקרה

מוראטוב זכה בפרסים רבים בעקבות עבודתו העיתונאית.
ב 2007, זכה בפרס ה-CPJ הבינלאומי לעיתונות חופשית (CPJ International Press Freedom Awards) מהוועדה להגנה על עיתונאים.
ב-29 בינואר 2010 זכה להכרה ממשלת צרפת על מסירותו לחופש העיתונאים וקיבל את אות לגיון הכבוד.
במאי 2010 קיבל את פרס ארבע החירויות (Four Freedoms Award) בשביל עיתונו, הנובאיה גאזטה.
ב-2016, קיבל את פרס עט הזהב לחירות (Golden Pen of Freedom Award) מהאיגוד העולמי של העיתונאים ומפרסמי החדשות.
ב-2021 זכה בפרס נובל לשלום בשותפות עם מריה רסה.
פרסים והוקרה > פרס נובל

ב־8 באוקטובר 2021 הוכרז על זכייתו של מוראטוב בפרס נובל לשלום יחד עם העיתונאית הפליפינית מריה רסה. הם זכו בפרס על מאבקם לחופש הביטוי אשר נפגע במדינות רבות בעולם. רסה ומוראטוב הם העיתונאים הראשונים לזכות בפרס נובל מאז שנת 1935.
קו קלוקס קלאן

.
| --- | --- |

 מדינה:  ארצות הברית ארצות הברית (בעבר בכל העולם)
 מייסד:  נייתן בדפורד פורסט 
 תקופת הפעילות:  1865–הווה (כ־159 שנים) 
 אפיון:  מספר ארגוני ימין רדיקלי אמריקאים
 אידאולוגיות:  עליונות לבנה, אנטישמיות, נאו-פשיזם, אסלאמופוביה, הומופוביה, אנטי-גלובליזציה
 שיא כוחה:  1924–1925: בערך 6 מיליון חברים
 שפל כוחה:  2016: 3,000 חברים
 www.kkk.bz
 
קוּ קְלוּקְס קְלָאן (באנגלית: Ku Klux Klan) הוא שמם הכולל של מספר ארגוני טרור גזעניים בארצות הברית, אשר דוגלים בעליונות לבנה, גזענות ושנאה למיעוטים. קורבנותיו העיקריים של הארגון הם מיעוטים אתניים כגון אפרו-אמריקאים, יהודים, מוסלמים אמריקאיים, היספנים, אסייתים וילידים אמריקאים. הארגון המקורי הוקם בשלהי המאה ה-19 כתגובת נגד לביטול העבדות וביצע מאות פשעים אלימים נגד אפרו-אמריקאים. בגלגולו השני, בתחילת המאה העשרים, אימץ הארגון זיקה נוצרית פרוטסטנטית אנטי-קתולית.
נכון ל-2024, ארגוני הקו קלוקס קלאן עדיין קיימים, אך במתכונת מצומצמת. על פי הערכות שונות, נכון ל-2016, היו בכלל ארגוני הקו קלוקס קלאן בין 3,000 ל-6,000 חברים. הקו קלוקס קלאן מפוצל כיום למספר ארגונים בינוניים וקטנים, בהם הקלאנים האימפריאליים של אמריקה, הקלאנים של קמליה הלבנה, האבירים הלבנים הנאמנים של הקו קלוקס קלאן, הקלאנים הלבנים של הקו קלוקס קלאן ועוד. עיקר פעולותיהם הם עצרות, הפגנות, פשעי שנאה, שיתופי פעולה עם ארגוני ימין קיצוני שונים, חלוקת פליירים ועוד.
אטימולוגיה

מקור שמו של הארגון הוא שילוב של המילה היוונית "קיקלוס" (κύκλος, בתרגום מיוונית: "מעגל") ושל המילה האנגלית "Clan", שפירושה בעברית הוא "שבט", או במשמעות רחבה יותר "קבוצת אנשים". כלומר, בתרגום חופשי לעברית, מכונה הארגון: "מעגל השבט", או "מעגל שבטי". את שם הארגון נהוג לרשום כראשי התיבות: "KKK".
שלושה דורות של קו קלוקס קלאן > דור הקו קלוקס קלאן השלישי

מספר קבוצות השתמשו בשם "קו קלוקס קלאן" בקרב מספר קבוצות עצמאיות שהתנגדו לתנועה האפרו-אמריקאית לזכויות האזרח, בעיקר בשנות ה-50 וה-60. בתקופה זו, יצרו קבוצות אלה לעיתים תכופות קשרים עם מחלקות שוטרים במדינות דרומיות, דוגמת: ברמינגהאם, אלבמה, כמו גם במשרדי המושל, דוגמת המקרה של ג'ורג' וולאס מאלבמה.
מספר פעילי קלאן הורשעו בפרשות רצח ידועות, דוגמת רצח ארבע הילדות בפיצוץ הכנסייה הבפטיסטית בבירמינגהאם, אשר התחולל ב-1963, כמו גם רצח פעילי זכויות האזרח במיסיסיפי, אשר התחולל ב-1964. עם זאת, יש המעריכים כי רוב מקרי הלינצ'ים והרצח כלל לא דווחו לרשויות אכיפת החוק, או שהושתקו באופן שיטתי וממוסד; על כן, לא הגיעו מעולם לידיעת הציבור הרחב או לאמצעי התקשורת.
פופולריות הארגון צנחה באופן משמעותי, בעקבות שערוריות מתוקשרות, אשר נבעו מפשעיהם של חברי הארגון, כמו גם תמיכתו באידאולוגיות קיצוניות ובסמלי הנאציזם. סיבה נוספת לשקיעת הארגון נזקפת לזכותו של המאבק לביטול הפרדה גזעית, אשר נחל הצלחה אדירה בזמנו.
כיום

כיום, גלגולו השלישי של הארגון פועל באמצעות יחידות מקומיות נפרדות, ללא ארגון על כלשהו, ונחשב אחת מ"קבוצות השנאה" הקיצוניות בארצות הברית. כיום, קיימים ברחבי ארצות הברית עשרות ארגונים וקבוצות, העושים שימוש בשם "קו קלוקס קלאן", במלואו או בחלקו, כמו גם בחלק מסמליו. עם זאת, הערכות[דרוש מקור] בדבר המספר הכולל של חברי כל הארגונים הללו אינו עולה על כמה אלפים. אחת מאותן הקבוצות, אשר הוקמה בשנת 1997, היא הקלאנים האימפריאליים של אמריקה.
נכון לשנת 2016, חוקרים מעריכים כי קיימות כשלושים קבוצות פעילות של הקו קלוקס קלאן בארצות הברית, המאוגדות בכ-130 סניפים ברחבי המדינה. הערכות אודות סך הפעילים הקיימים כיום בארגון, מציגות אומדנים של 3,000–8,000 אנשים. הערכות אלו אינן כוללות את מספר האנשים התומכים במסווה ובאופן בלתי פעיל בהשקפות ובאידאולוגיות הארגון, על כן מספר תומכים אלה אינו ידוע.
בנובמבר 2014, הכריז מנהיג הארגון, ג'ון אבאר, כי ארגונו החליט לזנוח את מצעו הגזעני, וכי מעתה ואילך יהיה פתוח גם לשחורים, היספנים ויהודים, בתנאי שיקבלו על עצמם את תוכן ועקרונות חוקת הארגון. עוד הכריז אבאר, כי האפליה על רקע זהות מינית תיפסק, ומעתה ואילך יתמקד הארגון בלאומנות אמריקנית, במקום עליונות לבנה. לעומתו, טען בראדלי ג'נקינס, מנהיגם של כלל ארגוני הקלאן בארצות הברית, כי התבטאותו של אבאר נבעה מרצונו לזכות באהדה פוליטית, ואף דרש ממנו לחדול מדבריו, אשר כללו את שם הארגון, ככלי שרת לשם קידומו האישי.[דרוש מקור]
בניגוד לטענות על התמתנות הארגון, באפריל 2016 קיים ה-KKK פעילות משותפת ראשונה עם התנועה הנאציונל-סוציאליסטית של ארצות הברית, במה שכונה "הברית הארית הלאומית". התנועה הנאצית דוגלת בצורה גלויה בנאו-נאציזם, והיא ארגון שנאה גזעני שפועל נגד יהודים, שחורים, זרים ולהט"ב. פעילי התנועה הנאצית צעדו במדים שחורים עם סמלי צלב קרס לצד פעילי קלאן עם מצנפות לבנות. הם הכריזו כי עליהם לשתף פעולה בשם מאבק באויב משותף. הדגל של "האובי המוסרי" של התנועה הוא דגל ישראל שנשרף באירוע.
הנהגה

האשף הגדול (קוסם, מכשף; "Grand Wizard") הוא התואר של המנהיג העליון של הקו קלוקס קלאן. ידוע שנייתן בדפורד פורסט, מייסד הקו קלוקס קלאן, נשא תואר זה. זהותם של האשפים הגדולים לאחר תקופת כהונתו של ברדפורד אינה ידועה, ולא ברור אם כלל היו קיימים. רק עם הקמתו של ארגון הקו קלוקס קלאן המודרני, קיבל תואר "האשף הגדול" משמעות מחודשת, בעת התכנסויות פומביות של הארגון. הסופר והפוליטיקאי דייוויד דיוק, אשר נודע לשמצה, בין היתר, בעקבות הכחשת השואה העקבית והממוסדת שלו – נשא בתואר "האשף הגדול" בשנים 1974–1978. כיום נושא אותו דון בלאק, מנהל האתר הבדלני הלבן "חזית הסופה" ("Stormfront").
מנהיגים מקומיים (בעיקר מדינתיים) של הקו קלוקס קלאן מקבלים את הכינוי "הדרקון הגדול" ("Grand Dragon").
הקו קלוקס קלאן והיהודים

בגלגולו הראשון, לא היה לקו קלוקס קלאן עניין מיוחד ביהודים. הגלגול השני של הקלאן הוקם ב-1915, על רקע אנטישמי מובהק. בגלגולו הנוכחי, משתף הקו קלוקס קלאן פעולה עם ארגונים בעלי אוריינטציה אנטישמית ברורה, דוגמת: "זהות נוצרית" ו"תנועת היצירה". בסביבות 2007, הצהיר כריס ג'ונסון, מנהיג הקו קלוקס קלאן בקנטקי, כי התנועה מוכנה לקבל לשורותיה גם חברים ממוצא יהודי. למרות התבטאות זו, לא ברור עד כמה היא מבטאת את המגמה הכללית, בה דוגל הארגון.
אוצר מילים

חברות בקו קלוקס קלאן שמורה בסוד. בדומה לארגוני אחווה (אנ') אחרים, לקו קלוקס קלאן יש סימנים וביטויים מוסכמים, הידועים אך ורק לחברי הארגון, ואשר משמשים לשם זיהוי שייכות של אנשים שונים אליו. עמית רשאי להשתמש בראשי התיבות "AYAK" (בתרגום מילולי: "האם אתה איש קלאן?" ("?Are You A Klansman") במהלך שיחה, על מנת להזדהות בחשאי בפני חבר אחר של הארגון. המענה "AKIA" ("אני אכן איש קלאן") משלים את הנוהג.
לאורך כל תולדות הארגון, טבע ארגון הקו קלוקס קלאן מונחים רבים, המתחילים בצמד האותיות האנגליות: "KL".
להלן חלק ממונחים אלו:[דרושה הבהרה]
Klabee – גזברים
Klavern – ארגון מקומי
Imperial Kleagle – מגייס
Klecktoken – דמי הצטרפות
Kligrapp – מזכיר
Klonvocation – אספה
Kloran (חיבור של "קלאן" ו"קוראן") – ספר פולחנים
Kloreroe – נציג
Imperial Kludd – כומר
המינוח לעיל נוצר על ידי ויליאם ג'וזף סימונס, כחלק מתהליך ההתחדשות של הארגון, ב-1915.
בתרבות

"חמשת חרצני התפוז" הוא סיפור קצר באוסף הסיפורים "הרפתקאותיו של שרלוק הולמס" שעוסק בתעלומה הקשורה לאנשי הקלאן (הראשון).
"מיסיסיפי בוערת" הוא סרט קולנוע משנת 1988 המתאר את חקירת מקרה הרצח של שלושת חברי האגודה לזכויות האזרח שנרצחו על ידי חברי הקלאן במיסיסיפי בשנת 1964.
בספר "מר ורטיגו" של פול אוסטר, וולט, נער רחוב מסנט לואיס, נאסף על ידי אדם מסתורי המכנה את עצמו "מאסטר יהודי", ועובר לגור עם המאסטר בחווה מבודדת יחד עם אישה אינדיאנית בשם אמא סו ונער שחור בשם איסופוס. אנשי הקו קלוקס קלאן מהווים איום מתמיד על החווה. אחרי שהם הורגים את אמא סו ואת איסופוס ושורפים את החווה וולט והמאסטר נאלצים לברוח.
הארגון ופעילותו מופיעים מספר פעמים בספר "העזרה"
הארגון ופעילותו מהווים נדבך מרכזי בעלילת הסרט "אחי, איפה אתה?" ובסרט "שחור על לבן".
הארגון מופיע בסדרת "משימה עולמית" של גלילה רון פדר עמית, בספר "שובו של הקו קלוקס קלאן" (מס' 34), כחלק מרכזי ביותר בעלילה.
הארגון מופיע מספר פעמים במשחק Red Dead Redemption 2.
ראו גם

תמיכה בעבדות
נאו-נאציזם
הקלאנים האימפריאליים של אמריקה
התנועה הנאציונל-סוציאליסטית (ארצות הברית)
הלגיון השחור
כוח לבן
אלט רייט
הערות שוליים

↑  At 150, KKK sees opportunities in US political trends, web.archive.org, ‏2016-07-01
↑  JAMES MELVILLE BEARD, K.K.K. SKETCHES,, 1877. (באנגלית)
↑  הגדרה של "Carpetbagger", באתר מילון מריאם-ובסטר
↑  scalawag | History & Facts, Encyclopedia Britannica (באנגלית)
↑  כך, לדוגמה, טען מייקל ניוטון, כי אנשי הארגון רצחו למעלה מ-150 שחורים בפלורידה לבדה. ראו: The Invisible Empire: The Ku Klux Klan in Florida, by Michael Newton ISBN 0813021200
↑  Linda Gordon, The Second Coming of the KKK: The Ku Klux Klan of the 1920s and the American Political Tradition, (Liveright Publishing: 2017)
↑  על פי מפקד האוכלוסין, אשר נערך בארצות הברית בשנת 1920, היו 31 מיליוני תושבים בעלי זכות הצבעה. מספר החברים בארגון עמד על כ-4–5 מיליון, בשיא "שגשוגו". בהתחשב בעובדה שיהודים, קתולים, שחורים ומהגרים לא הצטרפו לארגון, ניתן להניח כי חלק גדול יותר מאלו שלא הוזכרו לעיל, אשר הייתה בבעלותם זכות הצבעה – היו חברים בארגון.
↑  יצחק בן-חורין, וושינגטון, מהפך: הקו קלוקס קלאן מקבל יהודים ושחורים, באתר ynet, 10 בנובמבר 2014
↑  יצחק בן-חורין, מהפך: הקו קלוקס קלאן מקבל יהודים ושחורים, באתר ynet, 10 בנובמבר 2014
↑   צח יוקד, ג'ף סקופ עמד בראש תנועה ניאו־נאצית אלימה בארה"ב. ואז הוא הפך את עורו, באתר הארץ, 31 במאי 2023
↑  תחקיר הטלוויזיה האוסטרלית 2007
| --- | --- |
בקרת זהויות :  NLI: 987007302575805171  ISNI: 0000 0001 2165 5792  LCCN: n80076145  VIAF: 236173772   WorldCat (עם VIAF): 236173772 
איור של שלושה חברים בקלאן שנתפסו עם תחפושות שנועדו להסתיר את זהותם. השלושה נעצרו בספטמבר 1871 במיסיסיפי שבדרום ארצות הברית, והואשמו ברצח של משפחה שלמה.
אנשי הקו קלוקס קלאן מבצעים לינץ' בעבד משוחרר, מתוך הסרט "הולדתה של אומה", 1915
חברי קו קלוקס קלאן שורפים צלב בשנת 1921. הקלאן הראשון לא שרף צלבים. אלו שימשו בעיקר בכינוסים פומביים של הקלאן השני והלאה
מצעד של חברי ארגון הקלאן בשדרות פנסילבניה, בוושינגטון די. סי., 1928
דורון שפע

| --- | --- |
אין תמונה חופשית
 לידה:  13 באוקטובר 1961 (בן 63) ירושלים שבישראל
 עמדה:  קלע
 גובה:  1.96 מטרים
 קבוצות כשחקן
 1980–1981   1983–1985   1985–1989   1989–1993   1993–1995   1995–2000:  הפועל ירושלים   הפועל עפולה   מכבי חיפה   הפועל ירושלים   הפועל חולון  הפועל ירושלים
 הישגים כשחקן
 2 גביעי מדינה (1996, 1997)
 
דורון שפע (נולד ב-3 באוקטובר 1961). הוא כדורסלן עבר ישראלי. גובהו 1.96 מטר. תפקד בעמדת הקלע. הוא היה אחד מהקלעים הטובים בהיסטוריה של הכדורסל הישראלי, וממוקם במקום ה-11 בטבלת הקלעים של כל הזמנים בארץ עם 5,713 נקודות, 15.7 נקודות בממוצע למשחק. שפע גם שיחק בנבחרת ישראל, בה קלע 635 נקודות ב-86 משחקים.
ברוב שנותיו ככדורסלן שיחק בהפועל ירושלים.
ביוגרפיה

דורון שפע נולד בניו יורק. כשהיה בן שנתיים וחצי נפרדו הוריו, והוא עלה עם אימו לישראל. בגיל 8 עבר עם משפחתו לגור במוצא עילית. בילדותו שיחק כדורמים וכדורסל. את שירותו הצבאי עשה בחטיבת הצנחנים, תחילה כלוחם בפלס"ר צנחנים, ולאחר מכן שירת בבית ליד, ביחידת מחסני חירום של הצנחנים. בירושלים החל את קריירת הכדורסל שלו. בשנת 1980 עלה לבוגרים של הפועל ירושלים וב-1981 ירד עם הקבוצה לליגת המשנה. ב-1983 חזר לליגת העל במדי קבוצת הפועל עפולה, בה שיחק כשנתיים. בין השנים 1985–1988 שיחק במכבי חיפה. בין השאר השתתף במשחק גמר הגביע מול מכבי תל אביב, בו הובסה חיפה 121:81. במשחק זה קלע 31 נקודות. בעונתו האחרונה בחיפה קלע 25 נקודות בממוצע למשחק, ונבחר למלך הסלים הישראלי לעונת 1985/6. היה שותף להישג נבחרת הכדורסל ב-1986, כאשר סיימה במקום ה-7 מתוך 24 קבוצות.
בעונת 1989, חזר לקבוצת נעוריו הפועל ירושלים. בשנים אלו השלים את הטריו הירושלמי המפורסם כאשר שיחק יחד עם ארז חזן ועדי גורדון. בעונת 90/91 הוביל את השחקנים הישראלים בנקודות עם ממוצע של 23.6 נקודות למשחק ו-471 נקודות בסך הכל באותה עונה, יותר מכל שחקן אחר.
ב-1993 עבר להפועל חולון, בתקופה בה השקיע בה כספים איש העסקים נחום מנבר. בין השאר היה שותף שוב למשחק הפסד בגמר גביע המדינה של 1995 (77-88 לקבוצת בני הרצליה, משחק בו קלע 24 נקודות). בעונת 94/95 הוביל את הליגה באחוזי קליעה לטווח ה-3 עם 57.1% (48 קליעות מתוך 84 ניסיונות).
ב-1996 חזר שפע לירושלים ופרש במדיה מליגת העל ב-2000. בעונות אלה היה שותף בין השאר לשני הגביעים הראשונים בהם זכתה הפועל ירושלים. במשחק הראשון ב-1996 קלע 9 נק', ובשני ב-1997 קלע 13 נק'. במשחק הראשון של סדרת הגמר בשנת 1997 בין מכבי תל אביב להפועל ירושלים, הורחק על ידי ראובן וירובניק יחד עם ברד ליף. ליף, שכעס על עבירה קשה לכאורה ששפע ביצע על עודד קטש במהלך הקודם, תקף את שפע והשופט הרחיק את שני השחקנים.
שפע הוא שני ברשימת מלך הסלים של הקבוצה בכל הזמנים, עם 2,789 נקודות (אחרי ישראל אמיר ברלינסקי). במסגרת הליגה הסדירה קלע סה"כ 5,714 נקודות.
לצד צבי לובצקי, שפע הוא השחקן שניצח את מכבי תל אביב יותר מכל שחקן אחר - כל אחד מהם ניצח את הקבוצה ב-13 משחקים.
בנו, בר, היה חלק מסגל הפועל ירושלים בשנת 2017 לפני שעבר לשחק בליגות הנמוכות.
ביוגרפיה > לאחר הפרישה

לאחר הפרישה מליגת העל עבר לשחק כחובבן בליגות הנמוכות. בין השאר שיחק בקבוצה של היישוב מוצא שבהרי ירושלים.
דורון שפע הוא אחיהם הבכור של יריב וסהר שפע, שהקימו את רשת ארומה אספרסו בר, וכמו כן מנהל את סניף ארומה במגדלי עזריאלי שבתל אביב. הוא גם מחזיק מניות בחברה.
הערות שוליים

↑  מועדון האלף של אתר ספסל
| ‏‏נבחרת ישראל‏ - אליפות העולם בכדורסל 1986 (מקום שביעי) |
| --- | --- | --- |
|  1 לאסוף •  2 דניאל •  3 גורדון •  4 ריכליס •  5 רוזנברג •  6 ברקוביץ' •  7 ליפין •  ‏8‏ ‏שפע‏‏  •‏ 9 ג'מצ'י • 10 מרסר • 11 שטיינהאור • 12 יעקובי • מאמן: שרף  |  1 לאסוף •  2 דניאל •  3 גורדון •  4 ריכליס •  5 רוזנברג •  6 ברקוביץ' •  7 ליפין •  ‏8‏ ‏שפע‏‏  •‏ 9 ג'מצ'י • 10 מרסר • 11 שטיינהאור • 12 יעקובי • מאמן: שרף  | ישראל |
| ‏‏נבחרת ישראל‏ - אליפות אירופה בכדורסל 1987 (מקום אחד עשר) |
| --- | --- | --- |
|  1 לאסוף •  2 דניאל •  3 גורדון •  4 הנפלד •  5 פליישר •  6 רוזנברג •  7 ליפין •  ‏8‏ ‏שפע‏‏  •‏ 9 ג'מצ'י • 10 מרסר • 11 שטיינהאור • 12 כהן • מאמן: שרף  |  1 לאסוף •  2 דניאל •  3 גורדון •  4 הנפלד •  5 פליישר •  6 רוזנברג •  7 ליפין •  ‏8‏ ‏שפע‏‏  •‏ 9 ג'מצ'י • 10 מרסר • 11 שטיינהאור • 12 כהן • מאמן: שרף  | ישראל |
גיבון שחור מצויץ

| גיבון שחור מצויץ |
| --- | --- |

מצב שימור
 מצב שימור: סכנת הכחדה חמורה סכנת הכחדה חמורה (CR) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: פרימטים
תת־סדרה:: קופים צרי אף
משפחה:: גיבונים
סוג:: גיבון מצויץ
מין:: גיבון שחור מצויץ
שם מדעי
 Nomascus concolor ‏הרלן, 1826
תחום תפוצה


גיבון שחור מצויץ (שם מדעי: Nomascus concolor) הוא מין בסוג גיבון מצויץ, השייך למשפחת הגיבונים. המין מצוי בסכנת הכחדה חמורה בטבע.
תפוצה ואזור מגורים

גיבון שחור מצויץ שוכן ביערות הטרופיים וביערות העד ביבשת דרום-מזרח אסיה, מזרחה מנהר המקונג בסין ובלאוס, בווייטנאם צפונה מהנהר האדום. כמו כן באי היינן שבסין.
תיאור פיזי

משקלו נע בין 5-8 ק"ג, אורך הגוף כולל הראש 45 - 64 ס"מ.
המין נולד כשצבע פרוותו זהוב, אך עד גיל חצי שנה היא מתכהת ונעשית שחורה. פרוות הזכרים נשארת שחורה, בנוסף להופעת כסות לבנה באזור הלחיים ובכיפת הראש. הנקבות חוזרות לפרווה זהובה עם הבגרות המינית, כשלעיתים מתווספים כתמים שחורים. 
הזכר והנקבה זהים בגודל ובצורה. למין שק גרון חיצוני קטן (לא כמו הסיאמנג) המשמש כתיבת תהודה להגברת קולו.
רבייה

המין מונוגמי. הזוג וצאצאיו שומרים על הטריטוריה. הגיבונים מגיע לבגרות מינית בגיל 8 שנים. תקופת הייחום אורכת כ-28 יום בדומה לאדם, אין שינויי צורה אך איבר המין משנה צבעו. אין קשר עונתי לבחירת העיתוי לילודה. הזכרים יוזמים את ההזדווגות יותר מהנקבות, אך ההזדווגות מותנית בהסכמת הנקבה, ובסמנה לזכר על ידי "השתחוות" לעברו שהיא מוכנה. צאצא יחיד נולד כל 2-3 לאחר תקופת הריון של 7-8 חודשים. הנקבה מניקה את הצאצא הנולד במשך שנתיים, הזכר וצאצא בוגר מסייעים בהגנה עליו ובחינוכו.
התנהגות

המין עדין ביותר ותנועותיו אציליות. עיקר תנועתו היא ברכיאלית - התקדמות על ידי התנדנדות בין ענפי העצים. בנדנוד אחד הוא עובר מרחק של 3 מטרים וכ-850 מטרים ביום אחד. בשעת הליכתם על הקרקע, הם מרימים את ידיהם מעל הראש, כדי לאזן את הגוף, אולם הליכתם על הקרקע נעשית לעיתים רחוקות ולמרחקים קצרים. בשעת אכילה, המין נצפה מטפס. המין אינו שוחה ונמנע מהתקרבות למקווי מים.
המין מתארגן במשפחות של זכר ונקבה המקיימים אורח חיים מונוגמי בעיקרו, ולהם 1-4 צאצאים. במקרים נדירים נצפו קבוצות עד 8 פריטים, להם אורח חיים פוליגמי (מה שלא קיים במינים אחרים של הגיבון המצויץ), בעקבות תוספת של נקבה מבוגרת וצאצאים של שתי הנקבות. הם מגינים על נחלתם בחריפות, על ידי השמעת קולות עזים וכן ברדיפה אחר פולשים. קולותיהם משמשים אף לתקשורת בין בני הזוג ולמטרת חיזוק הקשר, ונעשים על ידי הזכר והנקבה גם יחד. לעיתים נאספות משפחות יחדיו כדי ללקט מזון יחדיו, לנוח בצוותא ולהשתתף במלאכת ניקוי הגוף.
תזונה

עיקר התזונה של המין היא פירות הנמצאים בצמרות העצים הטרופיים, בעיקר פרות עשירים בסוכר כתאנים. המין נצפה אוכל גם עלים ופרחים. תזונה המתבססת כמעט רק על פירות היא בעייתית, בשל עונתיות הפירות וכן תפוצתם הנמוכה בתוך היער. על כן צורת התניידות הגיבונים עוזרת לו לנוע בין אזורי המזון במהירות.
שימור המין

למין ערך חינוכי ותרבותי עבור האדם, גם בשל דמיונו הגנטי לאדם וגם בשל אצילות תנועותיו, ההופכות אותו למיצג מבוקש בגני חיות. לעיתים ניצוד המין או נתפסים גוריו ומוחזקים כחיות שעשועים בארצות המוצא בעיקר. בסין נחשב בשר הגיבון למעדן, ועצמותיו נחשבים כתרופה עממית לראומטיזם.
המין נמצא בסכנת הכחדה מידית, בעיקר בעקבות הריסת בית הגידול על ידי בירוא יערות הגשם למטרות חקלאות ותעשייה. משערים כי 75% מבית הגידול הטבעי של המין הושמד, מצב זה גרם לבידוד אוכלוסיות מסוימות, והרחקתן ממקורות מזון זמינים. בעבר היה נפוץ אף בקמבודיה, אך הפעילות הצבאית בכל האזור בשנות ה-70, גרמה להכחדה הדרגתית של תת-המין האנדמי למדינה זו, עד להכחדתו הסופית בשנת 1996. בתאילנד הוכחד תת-המין האנדמי בעקבות תהליך תיעוש מואץ עוד בשנות ה-70.
סיווג תת-מינים

גיבון שחור מצויץ טונקין(מצפון וייטנאם) N. c. concolor בסכנת הכחדה.
גיבון שחור מצויץ לאוסי(מלאוס) N. c. lu בסכנת הכחדה.
גיבון שחור מצויץ ממערב יונאן (אזור בסין) N. c. furvogaster בסכנת הכחדה מיידית.
גיבון שחור מצויץ ממרכז יונאן N. c. jingdongensis בסכנת הכחדה מיידית.
גיבון שחור מצויץ מהאי היינן (סין) N. c. hainanus בסכנת הכחדה מיידית: נותרו כ-20 פריטים בטבע.
(נתונים נכונים לדוח תפוצת בעלי חיים בעולם [IUCN] שנת 2004)
הערות שוליים

↑  גיבון שחור מצויץ באתר הרשימה האדומה של IUCN
אקס-מן – דמויות

"האקס-מן" (באנגלית: The X-Men) היא קבוצה של גיבורי על מוטאנטים המופיעה בחוברות הקומיקס של חברת מארוול קומיקס.
להלן מוצגות הדמויות הפופולריות לאורך השנים, הן של חבורת האקס-מן בהנהגתו של צ'ארלס אקסבייר והן של אחוות המוטאנטים בהנהגתו של מגנטו.
ליטוגרפיית הדמויות בעולם האקס-מן, כפי שהופיעה על עטיפת החוברת X-Men Vol.3 #7 ממרץ 2011, אמנות מאת מרקו ג'ורג'ביק.